Газетийн аг1онаш т1ехь х1етахь араюьйлучу статьяша Нохч-Г1алг1айн республикехь йовзийтина ца 1аш, Къилбаседа Кавказехь а йовзийтира Азин ц1е. Цунна оьшшу дош карадора 1едалан векалийн белхан кхачамбацарех ала а, хьанал-ц1ена къахьоьгург хасто а. Таллам, хаарийн шоралла, к1оргалла а хаалора Азас театрах, литературах, артистех, актерех, яздархойх язйинчу статьяшкахь. Мила, маца, муьлхачу ролехь, муьлхачу спектаклехь дика я вон левзина дика дийца а, яздан а хаьа Азина. Исбаьхьаллин литературехь дика хаарш хилла ца 1аш, цунна дика хаьа театрийн истори, актерийн кхоллараллин некъ дика бевза. Оцу дерригено а г1о до Азина говзалла лаккхарчу т1ег1анехь латто. И хаарш ийшира Азина НР-н къоман политикин, арахьарчу з1енийн, зорбанан, хаамийн министерствон зорбанан декъан куьйгалхо ша йолуш. Республикехь ара мел долучу газеташна, журналашна т1ехь терго а, 1уналла а латториг хаарш, говзалла йолуш, ша кхечарна кхочушдан т1едуьллург а, лехамаш а ша а бевзаш хилча, редакторийн а, журналистийн резабацарш, дегабаамаш а к1езиг хуьлу я хиллане а ца хуьлу. Газетийн, журналийн куц-кеп, чулацам дика хилийта 1алашо йолуш, Азас а, цуьнан белхан накъосташа а оцу муьрехь бина болх жам1 дика долуш бара. Цундела ларамза дацара, НР-чу газеташа, журналаша Къилбаседа-Кавказехь, Россехь а д1абаьхьначу къовсамашкахь толаме меттигаш яхара а. НР-н къоман политикин, арахьарчу з1енийн, зорбанан, хаамийн министерствон зорбанан декъан куьйгалхо а йолуш Азас «Зорбанан Ц1ийнехь» вовшахтухура яздархойн кхоллараллаш лерина цхьаьнакхетарш, литературин суьйренаш, керла книгаш йовзийтар, цхьайолу исбаьхьаллин произведенеш йийцаре яр. Нохчийчохь наггахь а к1ошт яц цо «Нохчийн меттан Де», «Нохчийн ненан Де» – т1екхочуш, цхьаьнакхетарш вовшахтохаза а, д1адахьаза а, шеца цхьаьна поэташ, артисташ а болуш. Керла схьайиллинчу «Даймохк» телевиденехь Азин проектийн бух т1ехь кхоьллина дуккха а дика нохчийн маттахь передачаш евлира эфире. Аза коьрта редактор а йолуш говза кхоллараллин болх бира къоначу журналисташа. Яздархойн произведенийн меттан хазалла йовзийтина ца 1аш, литература дика евзачара турпалхойн васташ довзуьйтура оцу передачашкахь. Телехьовсархошна дуккха а керланиг девзира яздархойн Исаева Мареман, Курумова Селимин, 1илманчин М.Чентиеван, нохчийн дуьххьарлечу журналистан Саракаева Мареман и.д1.кх. дахарх а, кхоллараллах а. Царах а, кхечу нохчийн зударех а «Со йиц ма елахь, Нохчийчоь!» – книга араяьккхина Азас, дешхьалхенехь х1ара дешнаш а яздина: «Кху жайни чохь вай хьахийнарш бац, йо1 хилла, йиша хилла, нус хилла, х1усамнана хилла я шен доьзалан нана хилла, дахарх кхачо йина, севцца турпалхой. Царна шайн дахаран декхарш мелла а шуьйра го. Хийла зудчо а, стага а б1окъажор болу дахаран чолхалла турпалаллийца эшош чекхбийлина уьш-шайн синош Дала къоман дуьхьа, Даймехкан дуьхьа кхоьллина хеташ долу Адамаш… Оцу мехкарех х1оранна а бакъо ю ала: «Со йиц ма елахь, Нохчийчоь!», амма церан лаам – 1алашо – «Ирсе яхалахь, Нохчийчоь!». Царах х1ора а вайна юьхьк1ам бу! Уьш хьакъ бу шайх дозалла дан. Баккъалла а вайн мехкан дозалла ду царах х1ора а. Сан дехар ду шуьга – безаш уьш т1еэцар».